UJoseph “Tight” Molangoane osedlala ophondweni lwesokudla emuva kwiChiefs, ube nomdlalo omuhle ekhombisa ingcwenga yebhola. Udlala kule ndawo nje, kuyachitshiyelwa ngaye njengoba kulimele uRamahlwe “Rama” Mphahlele okufana nokuthi ngeyakhe le ndawo noKgotso Moleko naye olimele olisekela likaMphahlele kule ndawo.
UKomphela uthi kuduma ikhanda ngoba akazi ukuthi uzomisa kanjani uma sekululeme uMphahlele noMoleko.
“Ngeke balimale unomphelo, basazobuya, ukuthi ngizokwenzenjani ngoMolangoane angazi, kuduma ikhanda. Kodwa-ke into enhle iyanconywa, ngikholwa wukuthi uyibambe kahle le ndawo, udlala ibhola eliseqophelweni eliphezulu. Uyakhombisa ukuthi kakusho lutho ukuthi inja ingakanani okumqoka yimpi engaphakathi kuleyo yinja,” kusho uKomphela. Uthi baziyekele ukunqoba lo mdlalo.
“Kulo mdlalo sishaywe ngamathuba esiwayekile, besingawunqoba ngembudlu yamagoli. Kodwa-ke yinto yakhona ngijabule ngephuzu esilitholile,” kusho uKomphela.
“Sakhe amathuba amabili umdlalo wonke avinjwe nguKhune (Itumeleng), iChiefs yakha inqwaba obekufanele isibhabhadise ngawo yasiyeka. Kodwa-ke ngijabule ngoba kasihlulwanga, izinto zisasihambela kahle emuva kokuqala kabi isizini,” kusho uMolekwa. Kuthiwa abadlali abakwamukeli kalula ukwehlulwa njengoba lo mdlalo kuthiwa ungakwakha kumbe ukuqhathe nabalandeli.
“Okokuqala nje ngifisa ukuxolisa kubalandeli bethu ngokwenzeke emdlalweni wePirates, bekungesiyo inhloso yethu ukuba sehlulwe. Sizamile kwashiyana khona ukwenza.
"Ngiyizwile (intukuthelo yabalandeli) emuva kwalo mdlalo, kangikaze ngijikijelwe ngamazwi abuhlungu kanjena kodwa-ke uNkulunkulu ngiyamethemba ukuthi uzosijika lesi simo.
“Ngifuna ukubathembisa abalandeli bethu ukuthi lo mdlalo weSuperSport yiwona esizobuya ngawo, yiwona esizobajabulisa ngawo. Noma kanjani sizowunqoba lo mdlalo.
"Kodwa-ke kasinankinga nokuthi siyodlala kephi nabo, okumqoka nje wukuthi lo mdlalo sizowunqoba kumnyama kubomvu.